Document ID: 32004D2239

EUROOPAN PARLAMENTIN JA NEUVOSTON PÄÄTÖS N:o 2239/2004/EY,
tehty 17 päivänä marraskuuta 2004,
yhteisön osallistumisesta Euroopan audiovisuaalisen observatorion toimintaan tehdyn neuvoston päätöksen 1999/784/EY muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 157 artiklan 3 kohdan,
ottavat huomioon komission ehdotuksen (1),
ottavat huomioon Euroopan talous- ja sosiaalikomitean lausunnon (2),
ovat kuulleet alueiden komiteaa,
noudattavat perustamissopimuksen 251 artiklassa määrättyä menettelyä (3),
sekä katsovat seuraavaa:
(1)
Neuvosto päätti päätöksellä 1999/784/EY (4), että Euroopan yhteisöstä tulee Euroopan audiovisuaalisen observatorion (jäljempänä ’observatorio’) jäsen, jotta se voi tukea observatorion toimintaa. Observatorio parantaa osaltaan yhteisön audiovisuaalialan kilpailukykyä kehittämällä alan yrityksille ja erityisesti pienille ja keskisuurille yrityksille suunnattua tiedottamista ja auttamalla niitä saamaan selkeämmän kuvan alan markkinoista.
(2)
Multimedia ja uudet teknologiat tulevat saamaan yhä suuremman roolin audiovisuaalialalla. Observatorio voi säilyttää tärkeän roolinsa vain, jos sen kykyä seurata tätä uusinta kehitystä vahvistetaan vaatimusten mukaisesti.
(3)
Vaikka perustamissopimuksessa määrätään henkilöiden, tavaroiden ja palvelujen vapaasta liikkuvuudesta, tiedon puute monista eroista kansallisissa määräyksissä vero- ja työlainsäädännön alalla rajoittaa audiovisuaalisten tavaroiden ja palveluiden vapaata liikkuvuutta. Observatorio voisi myötävaikuttaa positiivisesti keräämällä ja tarjoamalla asiantuntemusta ja systemaattista tietoa vero- ja työlainsäädännöstä, tekijänoikeuksista ja kuluttajansuojalainsäädännöstä.
(4)
Aiheesta ”Televisio ilman rajoja”4 päivänä syyskuuta 2003 annetussa Euroopan parlamentin päätöslauselmassa todetaan, että olisi laadittava vuosittainen vertailuarviointikertomus jäsenvaltioiden edistymisestä digitaalitelevision saattamisessa vammaisten ulottuville, minkä vuoksi observatoriota olisi pyydettävä keräämään vuosittaisia tietoja siitä, millä tasolla televisiopalveluja saatetaan vammaisten ulottuville, mukaan lukien tekstitys, kuvailutulkkaus ja viittomakielinen tulkkaus kaikissa Euroopan unionin tai Euroopan neuvoston jäsenvaltioissa.
(5)
Yhteisön osallistuminen observatorion toimintaan on osoittautunut tehokkaaksi tavaksi tukea observatorion toimintaa.
(6)
On asianmukaista jatkaa tätä osallistumista sen kauden ajan, jonka observatorio tarvitsee hyväksyäkseen linjaukset tulevaa toimintaansa varten vuodesta 2006 eteenpäin.
(7)
Päätös 1999/784/EY olisi tämän vuoksi muutettava vastaavasti,
OVAT PÄÄTTÄNEET SEURAAVAA:
Ainoa artikla
Korvataan päätöksen 1999/784/EY 5 artikla seuraavasti:
”5 artikla
Tätä päätöstä sovelletaan sen tekemistä seuraavan seitsemännen vuoden viimeisen kuukauden viimeiseen päivään saakka.”
Tehty Brysselissä 17 päivänä marraskuuta 2004.

Labels: 12
15